Imants Pļaviņš
Imants Pļaviņš (dzimis 1929. gada 29. decembrī Ērgļos, miris 2023. gada 13. jūlijā) bija latviešu basketbola treneris, tiesnesis un funkcionārs. Latvijas PSR Nopelniem bagātais treneris (1975). I. Pļaviņš ir cēlies no Iršu kolonijas vāciešiem. 1954. gadā absolvējis LVFKI. 1956. gadā uzsāka trenera karjeru. Strādājis Rīgas 2. Bērnu un jaunatnes sporta skolā, Valtera Basketbola skolā un BJBS Rīga/DSN. Starp viņa pazīstamākajiem audzēkņiem ir Ivars Žvīgurs, Igors Miglinieks, Anete Muižniece-Brice, Kārlis Muižnieks, Roberts Štelmahers, Juris Umbraško un Kristaps Janičenoks. Vienā spēlē bijis Latvijas PSR vīriešu izlases treneris. 1959. gadā I. Pļaviņam tika piešķirta Vissavienības tiesneša kategorija, ilgus gadus darbojies kā spēļu komisārs. Laikā no 1973. līdz 1992. gadam viņš bija Latvijas Basketbola federācijas sekretārs, kā arī Latvijas Fiziskās kultūras un sporta komitejas Valsts treneris basketbolā. I. Pļaviņš turpināja strādāt ar jaunajiem basketbolistiem arī cienījamā vecumā, pārsvarā kā basketbola organizators, tomēr atsevišķus treniņus un spēles vadījis arī vēl 2018. gadā 88 gadu vecumā.